Okresná prokuratúra Poprad 
Štefánikova 11, 058 01 Poprad 1

Sp. zn. : 2 Pv 389/13/7706	Poprad, 14.1.2015
EEČ : 2-57-2-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Poprad
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 18.5.2013 v čase okolo 12.50 hod. v hypermarkete Kaufland na Ul. Moyzesovej č. 4067/3 v Poprade počas nákupu vzal z regálu 120 g balenie kozieho syra zn. President v hodnote 4,19 €, ktoré si vložil do vrecka bundy, ktorú mal oblečenú na sebe, následne šiel k pokladniam, kde tovar nepriznal a pokladničnou zónou prešiel bez zaplatenia, čím takto svojím konaním hypermarketu XXXXX, Ul. Moyzesova č. 4067/3 spôsobil škodu vo výške 4,19 € aj napriek tomu, že obdobného činu sa dopustil dňa 18.9.2012 v čase okolo 12.19 hod. v hypermarkete Kaufland v Poprade, kde ukradol Nescafe Gold, Popradskú kávu a francúzsky syr v celkovej hodnote 6,19 €, začo bol riešený policajtmi Obvodného oddelenia PZ v Poprade uložením blokovej pokuty vo výške 30,- €, pokutovými blokmi č. B225451-3, pričom tovar bol v oboch prípadoch v nepoškodenom stave vrátený do predajne

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
Uznesením povereného príslušníka OO PZ XXXXX, sp. zn. ORP-788/PP-PP-2013 zo dňa 18.5.2013 bolo začaté trestné stíhanie a súčasne vznesené obvinenie XXXXX za prečin krádeže podľa § 212 ods. 2 písm. f) Trestného zákona, ktorého sa dopustil na takom skutkovom základe ako je uvedené vo výrokovej časti predmetného uznesenia. 

Následne uznesením okresného prokurátora Okresnej prokuratúry XXXXX pod sp. zn. 2 Pv 389/13 zo dňa 14.8.2013, ktoré nadobudlo právoplatnosť dňa 26.8.2013, bolo podľa § 216 ods. 1 Trestného poriadku podmienečne zastavené trestné stíhanie obv. XXXXX za predmetný prečin krádeže podľa § 212 ods. 2 písm. f) Trestného zákona a súčasne bola obvinenému určená skúšobná doba v trvaní 12 mesiacov. 

Ďalším uznesením prokurátora Okresnej prokuratúry XXXXX pod sp. zn. 2 Pv 389/13/7706 zo dňa 20.11.2014 bolo podľa § 217 ods. 1 Trestného poriadku vyslovené, že sa v skúšobnej dobe podmienečného zastavenia trestného stíhania obv. XXXXX neosvedčil a bolo pokračované v trestnom stíhaní tohto obvineného. 

Zo strany Okresnej prokuratúry XXXXX bol zabezpečený nový odpis z registra trestov na obvineného, na základe ktorého bolo zistené, že obv. XXXXX dňa 26.10.2013 zomrel. Následne bola vyžiadaná správa z Mestského úradu Vysoké Tatry, Matričného úradu, kde bolo zistené, že obv. XXXXX dňa 26.10.2013 zomrel a úmrtie je zapísané v osobitnej matrike MV SR pod číslom OÚ/7 ročník 2013, str. 2, por. 5. 

V zmysle ust. § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

V zmysle ust. § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. (Neprípustnosť trestného stíhania)

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia, nakoľko obv. XXXXX počas skúšobnej doby podmienečného zastavenia trestného stíhania zomrel a trestné stíhanie je v zmysle ust. § 9 ods. 1 písm. d) Trestného poriadku neprípustné proti tomu, kto zomrel, kde trestné stíhanie nemožno začať, ak už bolo začaté, tak nemožno v ňom pokračovať a musí byť zastavené. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Stanislav Figľár
prokurátor